b'\n_START_ARTICLE_\nVojska v sasanidskem imperiju\n_START_PARAGRAPH_\nSasanidska vojska v iranskem imperiju dinastije Sasanidov (Srednje Perzijsko: \xc4\x92r\xc4\x81nshahr) je bila ustanovljena, ko je Arda\xc5\xa1ir I zavladal nad iransko dr\xc5\xbeavo in odstavil svoje partske predhodnike. Arda\xc5\xa1ir je ustanovil novo cesarstvo, njegov namen pa je bil obnoviti kulturo, bogastvo in ozemeljske meje perzijskega Ahamenidskega cesartsva. Da bi dosegel ta cilj je ustanovil vojsko, ki je bila pod neposrednim nadzorom iranskega voja\xc5\xa1kega magistra (Er\xc4\x81n Spahbed) oz. vrhovnega poveljnika ter cesarja. Ukinil je pravico iranskih plemi\xc5\xa1kih dru\xc5\xbein oz. "velikih hi\xc5\xa1", da bi nova\xc4\x8dile in poveljevale svojim zasebnim vojakom, ter tako zmanj\xc5\xa1al mo\xc5\xbenost dr\xc5\xbeavljanskih vojn ter pove\xc4\x8dal enotnost dr\xc5\xbeave._NEWLINE_Arda\xc5\xa1ir je obnovil pragmati\xc4\x8den ahemenidski voja\xc5\xa1ki ustroj, obdr\xc5\xbeal legendarne katafrakte, ki so se pojavili v partskem obdobju, in uvedel nove tehnike pri izdelavi oklepov ter tehnik obleganja mest. U\xc4\x8dinkoviti voja\xc5\xa1ki ustroj je kasneje vplival na \xc5\xa1irjenje dr\xc5\xbeave in iranski dr\xc5\xbeavi zagotovil 400 let statusa velesile v zahodni Evraziji skupaj z Rimskim imperijem in kasneje Bizantinskim cesarstvom. Sasanidska vojska je \xc5\xa1\xc4\x8ditila Sasanidsko cesarstvo pred vdorom nomadskih srednjeazijskih ljudstev kot so bili Heptaliti in Turki; prav tako pa je na zahodni meji imperija bila ve\xc4\x8dno vojno proti Rimskemu imperiju.\n_START_SECTION_\nVojska\n_START_PARAGRAPH_\nV karakterju vojskovanja se je sasanidska vojska mo\xc4\x8dno razlikovala od predhodne ahemenidske. Najopaznej\xc5\xa1a sprememba, ki jo je prinesel \xc4\x8das, je bila prakti\xc4\x8dna opustitev bojnega voza za rabo v bitki; pomembnej\xc5\xa1i poudarek pa so dajali na razvijanju odredov z bojnimi sloni. Zelo priljubljen je postal katafrakt po partskem vzoru, prav tako pa la\xc5\xbeje enote kot so lokostrelci na konju. Vojska je bila razdeljena na \xc5\xa1tiri glavne tipe vojakov: navadno pehoto, lokostrelce, konjenike, in upravljavce slonov.\n_START_SECTION_\nDelitev\n_START_PARAGRAPH_\nDivizija vojske (sp\xc4\x81h) je bila razdeljena na ve\xc4\x8dje odrede (gondai) in manj\xc5\xa1e stotnije (va\xc5\xa1tai).\n_START_SECTION_\n\xc4\x8cini\n_START_PARAGRAPH_\nEr\xc4\x81n Spahbed: Vrhovni poveljnik (dobesedno: general vsega Irana), vzporedno z rimskim voja\xc5\xa1kim magistrom (Magister Militum)._NEWLINE_Sp\xc4\x81hbed: General ene vojske._NEWLINE_Padhuspan: Poveljnik ene iz \xc5\xa1tirih administrativnih \xc4\x8detrtin Irana v \xc4\x8dasu Kosrova I. (Azerbajd\xc5\xbean, Hvarasan, Mezopotamija in Perzis)_NEWLINE_Marzb\xc4\x81n: Poveljnik obmejne obrambe (vzporeden rimskemu \xc4\x8dinu komita (Comes), zmotno zamenjan za iranskega voja\xc5\xa1kega magistra s strani Prokopija)._NEWLINE_Pushtigb\xc4\x81n-s\xc4\x81l\xc4\x81r: Poveljnik cesarske stra\xc5\xbee (vzporeden vzhodnorimskemu \xc4\x8dinu Protospatarios)_NEWLINE_Er\xc4\x81n anb\xc4\x81raghbad: \xc4\x8castnik odgovoren za oskrbo vojske._NEWLINE_Stor Bezashk: Veterinar, ki je skrbel za dobro stanje voja\xc5\xa1kih konj._NEWLINE_Argbed: Poveljnik posamezne voja\xc5\xa1ke trdnjave._NEWLINE_P\xc4\x81yg\xc4\x81n S\xc4\x81l\xc4\x81r: Poveljnik pehotne divizije._NEWLINE_Sav\xc4\x81r\xc4\x81n Sard\xc4\x81r: Poveljnik konjeni\xc5\xa1ke divizije._NEWLINE_Gond S\xc4\x81l\xc4\x81r: Poveljnik ve\xc4\x8dje divizije (gonda).\n_START_SECTION_\nKonjenica\n_START_PARAGRAPH_\nHrbtenica vojske v sasanidskem obdobju je bila te\xc5\xbeka konjenica, kjer je bil tudi konj v celoti pokrit z oklepom. Legendarni katafrakti; konjenica po zgodnej\xc5\xa1em partskem modelu, je bila sestavljena iz plemi\xc4\x8dev pomembnih rodbin ("velikih hi\xc5\xa1") ter visokih dr\xc5\xbeavnih uradnikov, ki so bili poklicni vojaki podvr\xc5\xbeeni strogemu voja\xc5\xa1kemu urjenju v strate\xc5\xa1kem na\xc4\x8drtovanju in fizi\xc4\x8dnem boju. V voja\xc5\xa1ki strategiji je bila konjenica najpomembnej\xc5\xa1i element. Tehnike iranskih konjenikov so prevzeli tudi Rimljani, Arabci in Turki. Njihovo oro\xc5\xbeje, bojne tehnike, voja\xc5\xa1ke medalje, in tudi civilni dvorni obi\xc4\x8daji ter moda obla\xc4\x8denja so zelo mo\xc4\x8dno vplivali na vzhodnorimske sosede. Rimljani so po vzoru iranske elitne konjenice uvedli katafraktarije in klibanarije._NEWLINE_Te\xc5\xbeko konjenico je v boju dopolnjevala lahka konjenica. Sestavljena je bila ve\xc4\x8dinoma iz neiranskih pla\xc4\x8dancev (Hazarjev, Heptalitov in Ku\xc5\xa1ancev); ter tudi iranskih Gelancev in Albancev. Zaradi hitrosti in vzdr\xc5\xbeljivosti je bila lahka konjenica zelo pomemben del v sasanidski vojski. Uporabljali so jo predvsem v boju proti nomadskim ljudstvom iz srednje Azije, medtem ko so te\xc5\xbeko konjenico z ve\xc4\x8djim poudarkom uporabljali proti rimskim legijam._NEWLINE_V glavnem so konjenico sestavljale naslednje enote:_NEWLINE_Zajedan: Garda perzijskih nesmrtnikov._NEWLINE_Azadan: Svobodno plemstvo._NEWLINE_Savaran: Elitna konjenica, ki je tvorila lastno voja\xc5\xa1ko kasto._NEWLINE_Poleg omenjenih elitnih enot v slogu katafraktov oz. klibanarijev, pa tudi lahka konjenica, srednja konjenica oboro\xc5\xbeena s kopjem in \xc5\xa1\xc4\x8ditom, lokostrelci na konju, in bojni slonovi.\n_START_SECTION_\nBojni sloni\n_START_PARAGRAPH_\nNapad te\xc5\xbeke konjenice so praviloma spremljali bojni sloni in lokostrelci na konju, ki so na sovra\xc5\xbenika streljali z razdalje. Otredi bojnih slonov so bili nova\xc4\x8deni v Indiji. V boju na ravnem terenu so bili zelo u\xc4\x8dinkoviti, veliko se je stavilo na to da bitko odlo\xc4\x8dijo prav bojni sloni. Odredi s sloni so bili pod vodstvom posebnega \xc4\x8dastnika znanega kot Zend\xe2\x88\x92hapet, oz. "poveljnik Indijcev". Orja\xc5\xa1ki sloni so na boji\xc5\xa1\xc4\x8du delovali kot premi\xc4\x8dni bojni sloni. Zaradi zastra\xc5\xa1ujo\xc4\x8dega u\xc4\x8dinka na sovra\xc5\xbenika so pogosto zdrobili formacijo, kar so izkoristile druge enote za uspe\xc5\xa1no nadaljevanje bitke.\n_START_SECTION_\nPehota\n_START_PARAGRAPH_\nVe\xc4\x8dina pehote so bili lahki naborniki s kopji podobno kot v ahamenidskem obdobju; ti so bili nanova\xc4\x8deni po potrebi in navadno niso bili dobro izurjeni. Vzhodnorimski zgodovinar Prokopij je opisal lahko pehoto svojih sosedov kot "uboge kmete, ki prihajajo na boji\xc5\xa1\xc4\x8de samo za to, da bi kopali skozi zidove, in obirali pobite sovra\xc5\xbenike, ve\xc4\x8dinoma pa da slu\xc5\xbeijo vojakom (elitnemu savaranu)". V nekaterih bitkah je bila predstavljena tudi elitna te\xc5\xbeka pehota, ki je bila redkost, saj je vi\xc5\xa1ji sloj praviloma slu\xc5\xbeil v obliki konjenice. To so bili dobro pla\xc4\x8dani vojaki v oklepu, ki so po gr\xc5\xa1ko-rimskem vzoru nosili te\xc5\xbeki oklep, \xc5\xa1\xc4\x8dit, me\xc4\x8d, in eno ali ve\xc4\x8d metalnih kopij. Najbolj znane province imperija, ki so dobavljale elitno te\xc5\xbeko pehoto so bile na severu Irana; primer je Dajlam ob kaspijskem morju._NEWLINE_Bolj\xc5\xa1i del perzijske pehote so predstavljali lokostrelci. Izurjeni so bili, da so streljali pu\xc5\xa1\xc4\x8dice izredno hitro. Ponovno so uvedli legendarni \xc5\xa1\xc4\x8dit z izrezom na sredini - spara, uveden \xc5\xbee v \xc4\x8dasu Ahamenidov, le da so spremenili njegovo rabo. Lokostrelci so pred svoje pozicije postavili barikade iz \xc5\xa1\xc4\x8ditov ter obstreljevali sovra\xc5\xbenika, ki se je pogosto vdal zaradi premo\xc4\x8dnega obstreljevanja. Poleg tovrstne frontalne taktike so lokostrelci, ki so bili hitri kot jezdeci v oklepu, pome\xc5\xa1ani med napadajo\xc4\x8de konjenike prilo\xc5\xbenostno obstreljevali sovra\xc5\xbenika. Tudi kadar so bili premagani in so be\xc5\xbeali z boji\xc5\xa1\xc4\x8da so bili znani po tem, da so streljali nazaj med tem ko so se umikali; med sosedi Rimljani je bil priljubljen rek, da so \xc5\xa1e posebej nevarni ravno takrat, ko se umikajo._NEWLINE_Pehota je bila razdeljena na naslednje tipe:_NEWLINE_Dajlamci: Pla\xc4\x8dana te\xc5\xbeka pehota v legionarskem slogu._NEWLINE_Paighan: Lahka pehota s pletenimi \xc5\xa1\xc4\x8diti in kopji; kmetje._NEWLINE_Kamandaran: Lokostrelci._NEWLINE_Poleg tega \xc5\xa1e druga lahka pehota, kot npr. Kurdski metalci kopja.\n_START_SECTION_\nOblegovalne naprave\n_START_PARAGRAPH_\nPodobno kot Rimljani, so tudi Sasanidi poznali taktiko obleganja obzidanih mest in sofisticirane oblegovalne naprave. Med te uvr\xc5\xa1\xc4\x8damo ro\xc4\x8dno ali stacionarno balisto/samostrel (\xc4\x8darh), katapult, oblegovalni oven, oblegovalni stolp in podkopavanje zidov.\n_START_SECTION_\nAzadan (svobodno plemstvo)\n_START_PARAGRAPH_\nTa plemi\xc5\xa1ki razred se je oblikoval \xc5\xbee v partskih \xc4\x8dasih in nadaljeval v sasanidskih, kjer so Azadani (svobodni plemi\xc4\x8di), postali zelo vplivna aristokratska politi\xc4\x8dna in voja\xc5\xa1ka sila. Iranskega cesarja so spremljali v bitki in dokazovali legendarno disciplino ter pogum. Azadani so branili svoj status "naslednikov anti\xc4\x8dnih arijskih zavojevalcev" in vladarjev nad maso nearijskega kme\xc4\x8dkega prebivalstva; \xc4\x8deprav je v njihovem \xc4\x8dasu minilo \xc5\xbee dva tiso\xc4\x8dletja odkar je ve\xc4\x8dina prebivalcev iranskega platoja Arijcev (Irancev). Ti aristokrati so upravljali razli\xc4\x8dne dr\xc5\xbeavne funkcije na regionalni ravni in \xc5\xbeiveli na ra\xc4\x8dun dobi\xc4\x8dka iz svojih posesti. Najpresti\xc5\xbenej\xc5\xa1i otred konjenice iz azadanov je bil asvaran, ki je navadno odlo\xc4\x8dil izid bitke._NEWLINE_\xc4\x8clane tovrstne elitne voja\xc5\xa1ke kaste in njihovo posest je financirala dr\xc5\xbeava, katero so v primeru vojne morali \xc5\xa1\xc4\x8dititi.'